30 ta' Awwissu 2018: Omelija fil-festa ta' Santa Jeanne Jugan, il-fundatriċi tal-kongregazzjoni Little Sisters of the Poor. Omelija tal-Isqof Awżiljarju Joseph Galea-Curmi – Little Sister of the Poor, il-Ħamrun Jeanne Jugan hi qaddisa li għexet fi żminijiet diffiċli. Twieldet fi żmien ir-Rivoluzzjoni Franċiża, fejn kien hemm ħafna vjolenza u faqar. Ħafna minn dawk li kienu jipprattikaw il-fidi kienu mwaqqgħa għaż-żufjett, jew mitfugħa l-ħabs, jew maqtula. Hu f'dan il-kuntest li twieldet Jeanne Jugan. Hi rċeviet formazzjoni qawwija fil-fidi prinċipalment minn ommha, u minn nisa oħra, fil-moħbi u b'riskju kbir. Biex tkompli żżid mat-tbatija, tilfet lil missierha meta lanqas kellha erba' snin. Għalhekk kellha tibda taħdem meta kienet żgħira, u l-edukazzjoni tagħha rċevietha mhux fl-iskola imma fil-ħajja ta' kuljum. Nixtieq li nħarsu lejn Jeanne Jugan u naraw x'tgħallimna għal ħajjitna llum. Jeanne Jugan kellha mħabba kbira lejn Alla. Ma kellhiex xi talenti speċjali, imma kellha xi ħaġa speċjali ħafna: qalb kbira, mimlija bl-imħabba lejn Alla. Kienet din l-imħabba li wasslitha biex tħalli d-dar u tgħid lil ommha: 'Alla jridni għalih. Iridni għal xogħol speċjali'. U din l-imħabba baqgħet issostniha ħajjitha kollha. Jeanne kienet tagħti dan il-parir: lill-Mulej mur u sibu fil-kappella. Meta tħossok bla paċenzja u bla saħħa, jew tħossok waħdek, mur u għidlu: 'Ġesù, int taf eżattament x'qed jiġri. Lilek għandi. Għinni'. Imbagħad ħalli f'idejh. Hu għandu memorja tajba. Għalhekk Jeanne tgħallimna li Alla hu kollu mħabba, minnu jiġina kull ġid. Ħa nqiegħdu l-fiduċja sħiħa tagħna fih. Jeanne Jugan tgħallimna li l-ħajja ta' kull persuna hi sagra. Jeanne għexet l-imħabba lejn Alla fis-servizz lejn il-fqar, u speċjalment lejn l-anzjani u dawk waħedhom. Fihom kienet tara lil Kristu, li qal: "Dak kollu li tagħmlu mal-iżgħar fost dawn ħuti tkunu qed tagħmluh miegħi." U sabet is-sejħa tagħha proprju meta ġurnata minnhom f'lejla kiesħa xitwija daħlet id-dar tagħha mara anzjana li kienet għamja u ma kellha lil ħadd min jieħu ħsiebha u qegħditha biex tistrieħ fis-sodda tagħha u hi marret torqod f'kamra oħra. Minn hemm bdiet il-missjoni tagħha mal-anzjani u dawk abbandunati. Bdew ġejjin nisa oħra żgħażagħ biex jgħinuha, u twieldet komunità reliġjuża li bil-mod il-mod inxterdet ma' Franza u mad-dinja kollha. Jeanne Jugan tgħallimna li l-ħajja ta' kull persuna hi sagra. Għandha tkun imħarsa f'kull mument tagħha u tibqa' dejjem ħajja b'dinjità; anzi min hu l-iktar vulnerabbli jeħtieġ l-ikbar għajnuna u protezzjoni. Jeanne Jugan għaddiet minn ħafna tbatija f'ħajjitha. Mhux biss meta kienet żgħira, imma wkoll bħala fundatriċi tal-kongregazzjoni tal-Little Sisters of the Poor. Hi għażlet għaliha l-isem 'Marija tas-Salib' u verament kellha tħaddan is-salib. L-ikbar tbatija, bħalma jiġri kultant fil-Knisja, sabitha minn ġewwa, minn saċerdot li warrabha fil-ġenb biex jieħu hu t-tmexxija tal-kongregazzjoni. Dan kien każ tipiku ta' dak il-klerikaliżmu li jagħmel ħafna ħsara fil-Knisja. Jeanne Jugan, li kienet il-fundatriċi u għamlet tant ġid, spiċċat emarġinata għal ħafna snin, tant li kien hemm żmien li s-sorijiet iż-żgħar li magħhom kienet tgħix lanqas kienu jafu li hi l-fundatriċi. Imma baqgħet dejjem bi spirtu sabiħ u tgħid: 'Irridu nġorru s-salib sal-mewt'. Kienet qisha dik il-ħabba tal-qamħ li taqa' fl-art u tmut biex tagħmel il-frott, u ħafna frott. Kienet sors ta' ispirazzjoni għal tant nisa li wara mewtha segwew il-passi tagħha fil-kongregazzjoni tal-Little Sisters of the Poor. Għalhekk illum nitolbu lil Jeanne Jugan biex insegwu dak li tgħallimna hi, li: Alla hu kollox għalina, dak li jimlielna qalbna bl-imħabba tiegħu; Din l-imħabba għandha tmexxina biex nagħtu ħajjitna għall-oħrajn u nħarsu dejjem id-dinjità ta' kull bniedem b'attenzjoni partikulari lil min hu l-iktar fil-bżonn; Biex ngħixu din il-ħajja u nagħmlu l-ġid, irridu ngħaddu minn tbatija. Imma jekk ngħixuha bħal Marija tas-Salib, tkun tbatija li tagħmel ħafna frott. Isqof Awżiljarju
Dawk li huma l-aktar vulnerabbli jeħtieġu l-akbar għajnuna – L-Isqof Awżiljarju